*Likumprojekts*

**Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā**

Izdarīt Noziedzīgi iegūtu līdzekļu legalizācijas un terorisma finansēšanas novēršanas likumā (Latvijas Republikas Saeimas un Ministru Kabineta Ziņotājs, 2008, 16. nr.; 2009, 2. nr.; Latvijas Vēstnesis, 2009, 196., 205. nr.; 2011, 60. nr.; 2012, 100. nr.; 2013, 187., 227. nr.; 2014, 172., 257. nr.; 2015, 124. nr.; 2016, 31., 115. nr.; 2017, 132., 222. nr.; 2018., 98.nr) šādus grozījumus:

1. Izteikt 50. pantu šādā redakcijā:

“**50. pants. Kontroles dienesta juridiskais statuss**

(1) Kontroles dienests ir Ministru kabineta pārraudzībā esoša tiešās pārvaldes iestāde, kas saskaņā ar šo likumu veic neparastu un aizdomīgu darījumu kontroli un iegūst, saņem, reģistrē, apstrādā, apkopo, uzglabā, analizē un sniedz pirmstiesas izmeklēšanas iestādēm, prokuratūrai un tiesai informāciju, kuru var izmantot noziedzīgi iegūtu līdzekļu legalizācijas, terorisma finansēšanas vai šo darbību mēģinājuma, vai cita ar to saistīta noziedzīga nodarījuma novēršanai, atklāšanai, pirmstiesas kriminālprocesam vai iztiesāšanai.

(2) Kontroles dienesta darbības mērķis ir novērst iespēju izmantot Latvijas Republikas finanšu sistēmu noziedzīgi iegūtu līdzekļu legalizācijai un terorisma finansēšanai.

(3) Kontroles dienests savā darbībā ir neatkarīgs.

(4) Ministru kabinets institucionālo pārraudzību īsteno ar iekšlietu ministra starpniecību. Pārraudzība neattiecas uz Kontroles dienestam noteikto uzdevumu un tiesību īstenošanu, kā arī Kontroles dienesta iekšējās organizācijas jautājumiem, tostarp iekšējo normatīvo aktu izdošanu, uzziņas sagatavošanu un lēmumiem, kuri attiecas uz nodarbinātajiem.

(5) Kontroles dienesta darbinieki lēmumus pieņem patstāvīgi, pamatojoties uz savu pārliecību un likumiem, ievērojot personu vienlīdzību likuma un tiesas priekšā, nevainīguma prezumpciju un likumību.

(6) Kontroles dienesta priekšnieka amata pienākumu pildīšanai ir nepieciešama speciālā atļauja piekļuvei informācijai, kas tiek aizsargāta saskaņā ar likumu “Par valsts noslēpumu”. Kontroles dienesta priekšnieks saskaņojot ar valsts drošības iestādi nosaka darbinieku amatus, kuru pienākumu pildīšanai nav nepieciešama speciālā atļauja piekļuvei informācijai, kas tiek aizsargāta saskaņā ar likumu “Par valsts noslēpumu”.

(7) Kontroles dienestu finansē no valsts budžeta.

(8) Kontroles dienestam ir valsts budžeta konts Valsts kasē, zīmogs ar papildinātā mazā valsts ģerboņa attēlu un pilnu Kontroles dienesta nosaukumu.

(9) Kontroles dienesta nolikumu apstiprina Ministru kabinets.”

2. Papildināt ar 50.1 pantu šādā redakcijā:

“**50.1 Kontroles dienesta priekšnieks**

(1) Kontroles dienestu vada un pārstāv tā priekšnieks.

(2) Kontroles dienesta priekšnieku pēc Ministru kabineta ieteikuma uz pieciem gadiem amatā ieceļ Saeima. Kontroles dienesta priekšnieks nevar piedalīties politisko organizāciju (partiju) vai to apvienību darbībā.

(3) Kontroles dienesta priekšnieku atbrīvo no amata Saeima šajā likumā noteiktajā kārtībā. Viena un tā pati persona par Kontroles dienesta priekšnieku var būt ne vairāk kā divus termiņus pēc kārtas.

(4) Uz Kontroles dienesta priekšnieka amatu Ministru kabinets izsludina atklātu konkursu. Ministru kabinets nosaka Kontroles dienesta priekšnieka amata pretendentu pieteikšanās nosacījumus un kārtību, kā arī pretendentu atlases un vērtēšanas kārtību.

(5) Kontroles dienesta priekšnieka amata pretendentu atlasi veic komisija, kuru vada Valsts kancelejas direktors. Komisijas sastāvā ir ģenerālprokurors vai ģenerālprokurora deleģēts pārstāvis, iekšlietu ministrs vai tā deleģēts pārstāvis, finanšu ministrs vai tā deleģēts pārstāvis, Satversmes aizsardzības biroja direktors un Nacionālās drošības dienesta priekšnieks.

(6) Komisijas sekretariāta funkcijas nodrošina Valsts kanceleja.

(7) Par Kontroles dienesta priekšnieka amata pretendentu var izvirzīt personu, kura atbilst šādām obligātajām prasībām:

1) ir Latvijas pilsonis ar nevainojamu reputāciju;

2) pārvalda latviešu valodu un vismaz divas svešvalodas;

3) ieguvusi augstāko profesionālo vai akadēmisko izglītību (izņemot pirmā līmeņa profesionālo izglītību) un jurista, ekonomista vai finanšu vadības kvalifikāciju, uzkrājusi amatam atbilstošu darba pieredzi un pieredzi vadošā amatā;

4) nav sasniegusi likumā "[Par valsts pensijām](https://likumi.lv/ta/id/38048-par-valsts-pensijam)" vecuma pensijas piešķiršanai noteikto vecumu;

5) nav sodīta par noziedzīgu nodarījumu (neatkarīgi no sodāmības noņemšanas vai dzēšanas);

6) nav notiesāta par noziedzīgu nodarījumu, atbrīvojot no soda;

7) nav saukta pie kriminālatbildības, izņemot gadījumu, kad persona ir saukta pie kriminālatbildības, bet kriminālprocess pret to izbeigts uz reabilitējoša pamata;

8) atbilst likumā noteiktajām prasībām, lai saņemtu speciālo atļauju pieejai valsts noslēpumam.

(8) Kontroles dienesta priekšnieks pilda Valsts pārvaldes iekārtas likumā noteiktās tiešās pārvaldes iestādes vadītāja funkcijas, kā arī:

1) bez īpaša pilnvarojuma pārstāv Kontroles dienestu;

2) bez īpaša saskaņojuma izdod Kontroles dienesta iekšējos normatīvos aktus, izņemot Kontroles dienesta reglamentu;

3) nosaka lietu izskatīšanas un lēmumu pieņemšanas piekritību Kontroles dienestā;

4) ne retāk kā reizi gadā iesniedz Ministru kabinetam, Saeimai un Finanšu sektora attīstības padomei ziņojumu par iepriekšējā kalendārā gada Kontroles dienesta darbības rezultātiem, personālpolitikas attīstību un budžeta līdzekļu izlietojumu.

(9) Kontroles dienesta priekšnieka prombūtnes laikā viņa pienākumus pilda Kontroles dienesta priekšnieka vietnieks.

(10) Kontroles dienesta priekšnieka amata pilnvaras bez īpaša lēmuma izbeidzas:

1) mēneša laikā no dienas, kad Kontroles dienesta priekšnieks Ministru prezidentam un Saeimas priekšsēdētājam iesniedzis iesniegumu par atteikšanos no amata;

2) ja beidzas likumā noteiktais pilnvaru termiņš;

3) sasniedzot likumā "[Par valsts pensijām](https://likumi.lv/ta/id/38048-par-valsts-pensijam)" vecuma pensijas piešķiršanai noteikto vecumu, izņemot gadījumu, ja par Kontroles dienesta priekšnieka atstāšanu amatā ir pieņemts Saeimas pamatots lēmumus;

4) ja spēkā stājies notiesājošs tiesas spriedums vai prokurora priekšraksts par sodu;

5) ja saskaņā ar likumu spēkā stājies galīgais lēmums par speciālās atļaujas pieejai valsts noslēpumam anulēšanu.

(11) Kontroles dienesta priekšnieku ar Saeimas lēmumu var atbrīvot no amata, ja šajā likumā noteiktajā kārtībā konstatē, ka viņš:

1) pildot dienesta pienākumus, ir pieļāvis tīšu likumpārkāpumu vai nolaidību, kā rezultātā radīts būtisks kaitējums valstij vai personai;

2) piedalās politisko organizāciju (partiju) vai to apvienību darbībā;

3) nav ievērojis likumā "[Par interešu konflikta novēršanu valsts amatpersonu darbībā](https://likumi.lv/ta/id/61913-par-interesu-konflikta-noversanu-valsts-amatpersonu-darbiba)" noteiktos ierobežojumus un aizliegumus, kā rezultātā radīts kaitējums valstij vai personai;

4) pārejošas darbnespējas dēļ nav pildījis amata pienākumus ilgāk par četriem mēnešiem pēc kārtas vai sešus mēnešus viena gada periodā.

(12) Šā panta vienpadsmitās daļas 1., 2. vai 3.punktā minētos iemeslus Kontroles dienesta priekšnieka atbrīvošanai no amata izvērtē komisija, kuras sastāvā ir ģenerālprokurors vai ģenerālprokurora deleģēts pārstāvis, iekšlietu ministrs vai tā deleģēts pārstāvis, finanšu ministrs vai tā deleģēts pārstāvis, Valsts kancelejas direktors, Satversmes aizsardzības biroja direktors un Nacionālās drošības dienesta priekšnieks, kā arī ar padomdevēja tiesībām tās darbā piedalās ne vairāk kā trīs Finanšu sektora attīstības padomes pilnvaroti pārstāvji. Ja komisija nekonstatē šā panta vienpadsmitās daļas 1. 2., vai 3.punktā minētos iemeslus Kontroles dienesta priekšnieka atbrīvošanai no amata, viņa atbrīvošanas procedūru pārtrauc. Komisijas izveides, darbības un lēmumu pieņemšanas kārtību nosaka Ministru kabinets

(13) Ja šā panta divpadsmitajā daļā minētā komisija konstatē šā panta vienpadsmitās daļas 1., 2. vai 3.punktā minētos iemeslus Kontroles dienesta priekšnieka atbrīvošanai no amata, tā sagatavo attiecīgu lēmumu. Kontroles dienesta priekšnieks šo lēmumu 10 dienu laikā no tā paziņošanas dienas var pārsūdzēt Administratīvajā apgabaltiesā. Tiesa lietu izskata kā pirmās instances tiesa. Lieta tiek izskatīta triju tiesnešu sastāvā. Tiesa lietu izskata un nolēmumu pieņem 30 dienu laikā pēc pieteikuma saņemšanas. Ja likums nosaka kādas procesuālās darbības izpildes termiņu, bet, izpildot attiecīgo procesuālo darbību šajā termiņā, netiktu ievērots šajā daļā noteiktais lietas izskatīšanas un nolēmuma pieņemšanas termiņš, tiesnesis (tiesa) pats nosaka attiecīgās procesuālās darbības izpildes termiņu. Administratīvās apgabaltiesas nolēmums nav pārsūdzams.

(14) Ja šā panta trīspadsmitajā daļā minētais komisijas lēmums nav pārsūdzēts vai ir pārsūdzēts un tiesa atzinusi, ka tas ir tiesisks, tad komisija lēmumu nosūta Ministru kabinetam. Ministru kabinets sagatavo un iesniedz Saeimai attiecīgu lēmuma projektu par Kontroles dienesta priekšnieka atbrīvošanu no amata. Saeimas lēmums par Kontroles dienesta priekšnieka atbrīvošanu no amata nav pārsūdzams.

3. 51.pantā:

papildināt pirmās daļas 10.punktu pirms vārdiem “publicēt informāciju” ar vārdiem “apkopot un”;

papildināt pirmo daļu ar 14.1 punktu šādā redakcijā:

“141) centralizēti savākt un apkopot statistiskos datus, kas nepieciešami nacionālo un Eiropas Komisijas Eiropas Savienības noziedzīgi iegūtu līdzekļu legalizācijas un terorisma finansēšanas risku novērtēšanai, kā arī Ekspertu komitejas noziedzīgi iegūtu līdzekļu legalizācijas novēršanas un terorisma finansēšanas novēršanas pasākumu izvērtēšanā (Moneyval) statistikas tabulām, vajadzības gadījumā datus harmonizējot;”;

izteikt otrās daļas 7.punktu šādā redakcijā:

“7) noteikt statistikas nolūkiem uzkrājamos datus, pieprasīt un saņemt no pirmstiesas izmeklēšanas iestādēm, prokuratūras, tiesas, Iekšlietu ministrijas un Tieslietu ministrijas, arī Tiesu administrācijas, to rīcībā esošo informāciju par veikto darbību rezultātiem noziedzīgi iegūtu līdzekļu legalizācijas, ar to saistīto predikatīvo noziedzīgo nodarījumu un terorisma finansēšanas apkarošanas jomā, tai skaitā arī statistiku par pirmstiesas izmeklēšanas, kriminālvajāšanas, iztiesāšanas rezultātiem, par aresta uzlikšanu mantai un konfiskācijas apjomu un starptautisko sadarbību noziedzīgi iegūtu līdzekļu legalizācijas, ar to saistīto predikatīvo noziedzīgo nodarījumu un terorisma finansēšanas jomā;”;

papildināt otro daļu ar 7.1,7.2 un 7.3punktu šādā redakcijā:

“71) pieprasīt un saņemt no administratīvo datu turētājiem statistikas datus, kas nepieciešami nacionālo un Eiropas Komisijas Eiropas Savienības noziedzīgi iegūtu līdzekļu legalizācijas un terorisma finansēšanas risku novērtēšanai, kā arī Ekspertu komitejas noziedzīgi iegūtu līdzekļu legalizācijas novēršanas un terorisma finansēšanas novēršanas pasākumu izvērtēšanā (Moneyval) statistikas tabulām;

72) sniegt priekšlikumus valsts informācijas sistēmu izstrādei un attīstīšanai ar nolūku uzkrāt datus, kas nepieciešami noziedzīgi iegūtu līdzekļu legalizācijas un terorisma finansēšanas apkarošanas statistiskajai uzskaitei;

73) saņemt un apkopot makroekonomisku un krimināltiesisku pētījumu rezultātus, kuri nepieciešami noziedzīgi iegūtu līdzekļu legalizācijas un terorisma finansēšanas novēršanas un apkarošanas novērtēšanai, nepieciešamības gadījumā pētījumu veikšanai piesaistot ārpakalpojuma sniedzējus;”

izteikt otrās daļas astoto punktu šādā redakcijā:

“8) pieprasīt un saņemt no šā likuma 3.pantā minētajiem subjektiem un 45.pantā minētajām institūcijām informāciju, kas nepieciešama nacionālo un Eiropas Komisijas Eiropas Savienības noziedzīgi iegūtu līdzekļu legalizācijas un terorisma finansēšanas risku novērtēšanai, kā arī Ekspertu komitejas noziedzīgi iegūtu līdzekļu legalizācijas novēršanas un terorisma finansēšanas novēršanas pasākumu izvērtēšanā (Moneyval) statistikas tabulām;”.

4. 59.pantā:

izteikt 4.punktu šādā redakcijā:

„4) sniegt ieteikumus Kontroles dienesta darbības pilnveidošanai;”

papildināt ar 6.punktu šādā redakcijā:

„6) pieprasīt un izskatīt iesaistīto institūciju ziņojumus un atskaites par veiktajām darbībām noziedzīgi iegūtu līdzekļu legalizācijas un terorisma finansēšanas jomā, kā arī sniegt ieteikumus šo darbību pilnveidošanai.”

5. 60.pantā:

izteikt pirmās daļas 2.punkta e) apakšpunktu šādā redakcijā:

„e) Finanšu nozares asociācija;”;

papildināt pirmās daļas 2.punktu ar k) apašpunktu šādā redakcijā:

„k) ģenerālprokurors.”

izteikt otro un trešo daļu šādā redakcijā:

„(2) Konsultatīvās padomes sēdes sasauc un vada, kā arī to darba kārtību nosaka Kontroles dienesta priekšnieks.

(3) Konsultatīvās padomes sēdē var tikt pieaicināti eksperti.”

6. Papildināt likuma pārejas noteikumus ar 34., 35. un 36. punktu šādā redakcijā:

“34. Ministru kabinets šā likuma 50. panta devītajā daļā minētos noteikumus izdod līdz 2019. gada 1. janvārim.

35. Ģenerālprokurora izdoti normatīvie akti, kas izdoti šā likuma prasību izpildei Kontroles dienestā, ir spēkā līdz brīdim, kamēr Kontroles dienesta priekšnieks izdod attiecīgos normatīvos aktus, bet ne vēlāk kā līdz 2019.gada 1.martam.

36. Kontroles dienesta priekšnieks, kas pilda savus pienākumus šā likuma 50.1 panta spēkā stāšanās dienā, turpina tos pildīt līdz termiņam uz kādu tas tika iecelts Kontroles dienesta priekšnieka amatā vai līdz brīdim, kad tā pilnvaras izbeidzas bez īpaša lēmuma saskaņā ar šā likuma 50.1 panta desmito daļu vai tas tiek atbrīvots no amata saskaņā ar šā likuma 50.1 panta vienpadsmito daļu.“

Likums stājas spēkā 2019. gada 1. janvārī.

Finanšu ministre D.Reizniece-Ozola